CELEX: 52018PC0653
Language: mt
Date: 2018-09-20
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 20.9.2018
            COM(2018) 653 final
            2018/0335(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta’ Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               
                  Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem, “id-Direttiva tal-VAT”), il-Kunsill, li jaġixxi b’mod unanimu fuq proposta mill-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva sabiex tiġi ssimplifikata l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
               
               
                  B’ittra rreġistrata mal-Kummissjoni fit-22 ta’ Mejju 2018, is-Slovenja talbet awtorizzazzjoni biex tkompli teżenta mill-VAT lill-persuni taxxabbli li l-fatturat annwali tagħhom mhuwiex aktar minn EUR 50 000. F’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tas-Slovenja permezz ta’ ittri datati l-25 ta’ Ġunju 2018. B’ittra datata s-26 ta’ Ġunju 2018, il-Kummissjoni nnotifikat lis-Slovenja li kellha l-informazzjoni kollha neċessarja sabiex tqis it-talba.
               
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Skont il-Kapitolu 1 tat-Titolu XII tad-Direttiva tal-VAT l-Istati Membri jistgħu japplikaw skemi speċjali għall-impriżi ż-żgħar, fosthom il-possibbiltà li jeżentaw lill-persuni taxxabbli li jkollhom inqas minn ċertu fatturat annwali. Din l-eżenzjoni timplika li persuna taxxabbli ma għandhiex għalfejn timponi l-VAT fuq il-provvisti tagħha u għalhekk ma tistax tnaqqas il-VAT minn fuq l-akkwisti tagħha.
               
               
                  Skont l-Artikolu 287(15) tad-Direttiva tal-VAT, is-Slovenja tista’ teżenta mill-VAT lill-persuni taxxabbli li l-fatturat annwali tagħhom mhuwiex aktar mill-ekwivalenti ta’ EUR 25 000 fil-munita nazzjonali.
               
               
                  Bid-Deċiżjoni ta’ Implimentazzjoni tal-Kunsill 2013/54/UE
                     1
                   il-Kunsill awtorizza lis-Slovenja biex teżenta mill-VAT lill-persuni taxxabbli li l-fatturat annwali tagħhom mhuwiex aktar minn EUR 50 000. Din id-Deċiżjoni ġiet estiża sal-31 ta’ Diċembru 2018 bid-Deċiżjoni ta’ Implimentazzjoni tal-Kunsill (UE) 2015/2089
                     2
                  . Din il-miżura hija fakultattiva għall-persuni taxxabbli li jistgħu dejjem jagħżlu l-arranġamenti normali tal-VAT. 
               
               
                  Is-Slovenja talbet għal estensjoni ta’ dik il-miżura. Mill-informazzjoni pprovduta mis-Slovenja, fi tmiem l-2017 madwar 48 % tal-persuni rreġistrati għall-VAT kellhom fatturat taxxabbli ta’ inqas minn EUR 50 000 u d-dħul mill-VAT iġġenerat minnhom kien jirrappreżenta 1 % biss tad-dħul totali mill-VAT, li 0,3 % minnhom kien rappreżentat minn persuni taxxabbli b’fatturat taxxabbli ta’ inqas minn EUR 25 000. Barra minn hekk, in-numru ta’ persuni taxxabbli rreġistrati għall-finijiet tal-VAT b’livell limitu ta’ bejn EUR 25 000 u EUR 50 000 naqas fl-2013 u kompla jonqos matul is-snin. Dan ifisser li għadd dejjem akbar ta’ negozji żgħar jużaw din il-miżura ta’ simplifikazzjoni.
               
               
                  Mill-informazzjoni pprovduta mis-Slovenja, jidher li l-impatt tal-miżura fuq id-dħul mit-taxxa tal-VAT miġbur fl-istadju tal-konsum finali huwa negliġibbli.
               
            
            
               Għalhekk, qed jiġi propost li tiġi estiża d-deroga għal perjodu limitat ieħor sal-31 ta’ Diċembru 2021. Dan l-aħħar il-Kummissjoni nediet proposta
                  3
                li timmodifika l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-impriżi ż-żgħar. Għalhekk huwa possibbli li tidħol fis-seħħ direttiva li temenda dawk l-Artikoli u tistabbilixxi data li minnha l-Istati Membri jridu japplikaw dispożizzjonijiet nazzjonali biex jimplimentawha. Jekk din id-data tiġi stabbilita qabel ma tispiċċa d-deroga fil-31 ta’ Diċembru 2021, jenħtieġ li din id-Deċiżjoni tieqaf tapplika.
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               Stati Membri oħra ngħataw derogi simili. Il-Lussemburgu
                  4
                ngħata livell limitu ta’ EUR 30 000, il-Polonja
                  5
                u l-Estonja
                  6
                ngħataw livell limitu ta’ EUR 40 000, l-Italja
                  7
                ngħatat livell limitu ta’ EUR 65 000, il-Kroazja
                  8
                ngħatat livell limitu ta’ EUR 45 000, il-Latvja
                  9
                ngħatat livell limitu ta’ EUR 40 000 u r-Rumanija
                  10
                ngħatat livell limitu ta’ EUR 88 500. 
            
            
               Jenħtieġ li d-derogi mid-Direttiva tal-VAT ikunu dejjem limitati fiż-żmien biex ikunu jistgħu jiġu vvalutati l-effetti tagħhom. Barra minn hekk, id-dispożizzjonijiet tal-Artikoli 281 sa 294 tad-Direttiva tal-VAT dwar skema speċjali għall-impriżi ż-żgħar bħalissa qed isirilhom rieżami. Kif imħabbar fil-Pjan ta’ Azzjoni dwar il-VAT
                  11
               , u fil-Programm ta’ Ħidma tal-Kummissjoni 2017
                  12
               , dan l-aħħar ġiet ippreżentata l-proposta tal-Kummissjoni dwar l-iskema tal-SMEs
                  13
               .
            
            
               Għalhekk qed jiġi propost li l-miżura ta’ deroga tingħata sal-31 ta’ Diċembru 2021 jew sad-data li minnha l-Istati Membri jridu japplikaw kull dispożizzjoni nazzjonali li jeħtieġ li jadottaw f’każ li tiġi adottata direttiva li temenda l-Artikoli 281 sa 294 tad-Direttiva 2006/112/KE. 
            
            
               •Konsistenza ma’ politiki oħra tal-Unjoni
            
            
               Il-miżura tikkonforma mal-għanijiet tal-Unjoni għan-negozji ż-żgħar, kif stabbilit fil-Komunikazzjoni tal-Kummissjoni “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa”
                  14
                li tistieden lill-Istati Membri biex iqisu l-karatteristiċi speċjali tal-SMEs meta jfasslu l-leġiżlazzjoni u, għalhekk, biex jissimplifikaw l-ambjent regolatorju eżistenti.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               L-Artikolu 395 tad-Direttiva tal-VAT. 
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
               
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan mixtieq, jiġifieri s-simplifikazzjoni għal għadd addizzjonali ta’ persuni taxxabbli żgħar u għall-amministrazzjoni tat-taxxi.
            
            
               •Għażla tal-istrument
            
            
               L-istrument li qed jiġi propost: Deċiżjoni ta’ Implimentazzjoni tal-Kunsill.
            
            
               Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b’mod unanimu fuq proposta mill-Kummissjoni. Id-Deċiżjoni ta’ Implimentazzjoni tal-Kunsill hija l-aktar strument xieraq billi tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               Din il-proposta hija bbażata fuq talba li għamlet is-Slovenja u tikkonċerna biss lil dan l-Istat Membru.
            
            
               •Ġbir u użu tal-għarfien espert
            
            
               Ma kienx hemm bżonn ta’ għarfien espert estern.
            
            
               •Valutazzjoni tal-impatt
            
            
               
                  Il-proposta għal Deċiżjoni ta’ Implimentazzjoni tal-Kunsill timmira li l-miżura ta’ simplifikazzjoni titkompla għal tliet snin oħra peress li tneħħi ħafna mill-obbligi tal-VAT għan-negozji li jaħdmu b’fatturat annwali li mhuwiex iżjed minn EUR 50 000 u għalhekk għandha impatt potenzjali pożittiv fuq it-tnaqqis tal-piż amministrattiv għan-negozji u għall-amministrazzjoni tat-taxxi mingħajr impatt kbir fuq l-introjtu totali mill-VAT. Minħabba l-kamp ta’ applikazzjoni limitat tad-deroga u l-applikazzjoni limitata tagħha fiż-żmien, fi kwalunkwe każ, l-impatt tal-miżura se jkun limitat.
               
            
            
               4.IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni għall-baġit tal-UE peress li s-Slovenja se twettaq kalkolu ta’ kumpens f’konformità mal-Artikolu 6 tar-Regolament tal-Kunsill (KEE, EURATOM) 1553/89.
               
            
            
               5.ELEMENTI OĦRA
            
            
               
                  Il-proposta tinkludi klawżola ta’ estinzjoni; limitu preskrittiv awtomatiku. 
               
            
         
         
            
               2018/0335 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta’ Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  15
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-punt (15) tal-Artikolu 287 tad-Direttiva 2006/112/KE jawtorizza lis-Slovenja biex teżenta mit-taxxa fuq il-valur miżjud (VAT) dawk il-persuni taxxabbli li l-fatturat annwali tagħhom mhuwiex aktar minn EUR 25 000.
            
            
               (2)Bid-Deċiżjoni ta’ Implimentazzjoni tal-Kunsill 2013/54/UE
                  16
               , is-Slovenja ġiet awtorizzata biex sal-31 ta’ Diċembru 2015 u bħala deroga mill-punt (15) tal-Artikolu 287 tad-Direttiva 2006/112/KE, teżenta mill-VAT lill-persuni taxxabbli li l-fatturat annwali tagħhom mhuwiex aktar minn EUR 50 000. Bid-Deċiżjoni ta’ Implimentazzjoni tal-Kunsill (UE) 2015/2089
                  17
               , l-applikazzjoni tad-Deċiżjoni 2013/54/UE ġiet estiża sal-31 ta’ Diċembru 2018.
            
            
               (3)B’ittra rreġistrata mal-Kummissjoni fit-22 ta’ Mejju 2018, is-Slovenja talbet awtorizzazzjoni biex tkompli teżenta mill-VAT lill-persuni taxxabbli li l-fatturat annwali tagħhom mhuwiex aktar minn EUR 50 000.
            
            
               (4)F’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni bagħtet it-talba tas-Slovenja lill-Istati Membri l-oħra b’ittra datata l-25 ta’ Ġunju 2018. B’ittra datata s-26 ta’ Ġunju 2018, il-Kummissjoni nnotifikat lis-Slovenja li kellha l-informazzjoni kollha neċessarja sabiex tqis it-talba.
            
            
               (5)Mill-informazzjoni pprovduta mis-Slovenja, fi tmiem l-2017 madwar 48 % tal-persuni rreġistrati għall-VAT kellhom fatturat taxxabbli ta’ inqas minn EUR 50 000 u d-dħul iġġenerat mill-VAT tagħhom kien jirrappreżenta 1 % biss tad-dħul totali mill-VAT li 0,3 % minnhom kien rappreżentat minn persuni taxxabbli b’fatturat taxxabbli ta’ inqas minn EUR 25 000.
            
            
               (6)Peress li l-livell limitu ogħla wassal għal tnaqqis fl-obbligi tal-VAT għan-negozji ż-żgħar, filwaqt li dawn in-negozji għadhom jistgħu jagħżlu l-arranġamenti regolari tal-VAT f’konformità mal-Artikolu 290 tad-Direttiva 2006/112/KE, jenħtieġ li s-Slovenja tkun awtorizzata tapplika l-miżura għal perjodu limitat ieħor sal-31 ta’ Diċembru 2021.
            
            
               (7)Peress li l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-impriżi ż-żgħar huma soġġetti għal rieżami, jista’ jkun li qabel ma jiskadi l-perjodu ta’ validità tad-deroga fil-31 ta’ Diċembru 2021, tidħol fis-seħħ direttiva li temenda dawn l-Artikoli u li tistabbilixxi data li minnha jridu japplikaw id-dispożizzjonijiet nazzjonali. Jekk jiġri dan, jenħtieġ li din id-Deċiżjoni tieqaf tapplika.
            
            
               (8)Id-deroga ma għandha l-ebda impatt fuq ir-riżorsi proprji tal-Unjoni li jakkumulaw mill-VAT minħabba li s-Slovenja għandha twettaq kalkolu tal-kumpens f’konformità mal-Artikolu 6 tar-Regolament tal-Kunsill (KEE, Euratom) Nru 1553/89
                  18
               . 
            
            
               (9)Għalhekk, id-Deċiżjoni ta’ Implimentazzjoni 2013/54/UE jenħtieġ li tiġi emendata skont dan,
            
            
               ADOTTA DIN ID-DEĊIŻJONI: 
            
            
               Artikolu 1
            
         
         
            
               Fl-Artikolu 2 tad-Deċiżjoni ta’ Implimentazzjoni 2013/54/UE, it-tieni paragrafu huwa sostitwit b’dan li ġej:
            
            
               “Din id-Deċiżjoni għandha tapplika mill-1 ta’ Jannar 2019 sal-ewwel data li sseħħ minn dawn iż-żewġ dati li ġejjin:
            
            
               (a)
                     il-31 ta’ Diċembru 2021; 
            
            
               (b)
                     id-data li minnha l-Istati Membri jridu japplikaw kwalunkwe dispożizzjoni nazzjonali li meħtieġa jadottaw f’każ li tiġi adottata direttiva li temenda l-Artikoli 281 sa 294 tad-Direttiva 2006/112/KE li tirregola l-iskema speċjali għall-impriżi ż-żgħar.”
            
            
               Artikolu 2
            
            
               Din id-Deċiżjoni hija indirizzata lir-Repubblika tas-Slovenja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Deċiżjoni ta’ Implimentazzjoni tal-Kunsill 2013/54/UE tat-22 ta’ Jannar 2013 li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 22, 25.1.2013, p. 15).
               
               
                  
                     (2)
                  
                        Id-Deċiżjoni ta’ Implimentazzjoni tal-Kunsill (UE) 2015/2089 tal-10 ta’ Novembru 2015 li temenda d-Deċiżjoni ta’ Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 302, 19.11.2015, p. 107). 
               
               
                  
                     (3)
                  
                        Il-Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud rigward l-iskema speċjali għall-impriżi ż-żgħar, 18.1.2018, COM(2018) 21 final.
               
               
                  
                     (4)
                  
                        Id-Deċiżjoni ta’ Implimentazzjoni tal-Kunsill (UE) 2017/319 tal-21 ta’ Frar 2017 li temenda d-Deċiżjoni ta’ Implimentazzjoni 2013/677/UE li tawtorizza lil-Lussemburgu biex jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 47, 24.2.2017, p. 7). 
               
               
                  
                     (5)
                  
                        Id-Deċiżjoni ta’ Implimentazzjoni tal-Kunsill (UE) 2016/2090 tal-21 ta’ Novembru 2016 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 324, 30.11.2016, p. 7).
               
               
                  
                     (6)
                  
                        Id-Deċiżjoni ta’ Implimentazzjoni tal-Kunsill (UE) 2017/563 tal-21 ta’ Marzu 2017 li tawtorizza lir-Repubblika tal-Estonja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 80, 25.3.2017, p. 33).
               
               
                  
                     (7)
                  
                        Id-Deċiżjoni ta’ Implimentazzjoni tal-Kunsill (UE) 2016/1988 tat-8 ta’ Novembru 2016 li temenda d-Deċiżjoni ta’ Implimentazzjoni 2013/678/UE li tawtorizza lir-Repubblika Taljana sabiex tkompli tapplika miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 306, 15.11.2016, p. 11).
               
               
                  
                     (8)
                  
                        Id-Deċiżjoni ta’ Implimentazzjoni tal-Kunsill (UE) 2017/1768 tal-25 ta’ Settembru 2017 li tawtorizza lir-Repubblika tal-Kroazja tintroduċi miżura speċjali li tidderoga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 250, 28.9.2017, p. 71).
               
               
                  
                     (9)
                  
                        Id-Deċiżjoni ta’ Implimentazzjoni tal-Kunsill (UE) 2017/2408 tat-18 ta’ Diċembru 2017 li tawtorizza lir-Repubblika tal-Latvja biex tapplika miżura speċjali li tidderoga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 342, 21.12.2017, p. 8).
               
               
                  
                     (10)
                  
                        Id-Deċiżjoni ta’ Implimentazzjoni tal-Kunsill (UE) 2017/1855 tal-10 ta’ Ottubru 2017 li tawtorizza lir-Rumanija tapplika miżura speċjali ta’ deroga għall-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 265, 14.10.2017, p. 19).
               
               
                  
                     (11)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar pjan ta’ azzjoni dwar il-VAT, Lejn żona unika tal-VAT fl-UE – Iż-żmien biex niddeċiedu, Brussell, 7.4.2016, COM(2016)148 final.
               
               
                  
                     (12)
                  
                        Il-Programm ta’ Ħidma tal-Kummissjoni 2017 - It-twettiq bil-fatti ta’ Ewropa li tipproteġi, li tagħti s-setgħa u li tiddefendi, Strasburgu, 25.10.2016, COM(2016)710 final.
               
               
                  
                     (13)
                  
                        Il-Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud rigward l-iskema speċjali għall-impriżi ż-żgħar, 18.1.2018, COM(2018) 21 final.
               
               
                  
                     (14)
                  
                        KUMM(2008)394 tal-25 ta’ Ġunju 2008.
               
               
                  
                     (15)
                  
                        ĠU 347, 11.12.2006, p. 1.
               
               
                  
                     (16)
                  
                        Id-Deċiżjoni ta’ Implimentazzjoni tal-Kunsill 2013/54/UE tat-22 ta’ Jannar 2013 li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 22, 25.1.2013, p. 15).
               
               
                  
                     (17)
                  
                        Id-Deċiżjoni ta’ Implimentazzjoni tal-Kunsill (UE) 2015/2089 tal-10 ta’ Novembru 2015 li temenda d-Deċiżjoni ta’ Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 302, 19.11.2015, p. 107). 
               
               
                  
                     (18)
                  
                        Ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).